Πρωτοβουλία της Πορτογαλικής Δημοκρατίας για την έκδοση απόφασης του Συμβουλίου σχετικά με την προσωρινή ίδρυση της ευρωπαϊκής αστυνομικής ακαδημίας (European Police College)

(2000/C 206/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 30 παράγραφος 1 στοιχείο γ) και το άρθρο 34 παράγραφος 2 στοιχείο γ),

την πρωτοβουλία της Πορτογαλικής Δημοκρατίας(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Το Ευρωπαϊκό Συμβούλιο, κατά τη σύνοδό του στο Τάμπερε στις 15 και 16 Οκτωβρίου 1999, συμφώνησε ότι θα πρέπει να δημιουργηθεί μια ευρωπαϊκή αστυνομική ακαδημία για την εκπαίδευση των ανώτερων αστυνομικών στελεχών.

(2) Το Ευρωπαϊκό Συμβούλιο του Τάμπερε συμφώνησε ότι η ευρωπαϊκή αστυνομική ακαδημία θα πρέπει να ξεκινήσει ως δίκτυο των υφισταμένων ιδρυμάτων εκπαίδευσης, χωρίς να αποκλείεται η δημιουργία ενός μόνιμου οργανισμού σε απώτερο στάδιο.

(3) Ήδη υπάρχουν εθνικοί, ευρωπαϊκοί και διεθνείς οργανισμοί και σώματα που δραστηριοποιούνται στο χώρο της εκπαίδευσης των αστυνομικών, στη συνεργασία των οποίων θα πρέπει να μπορεί να βασίζεται η ευρωπαϊκή αστυνομική ακαδημία για τη διεκπεραίωση των καθηκόντων της.

(4) Είναι επιθυμητό να αναπτυχθεί συντόμως μια σχέση μεταξύ της ευρωπαϊκής αστυνομικής ακαδημίας και των εθνικών ιδρυμάτων αστυνομικής εκπαίδευσης της Ισλανδίας, της Νορβηγίας και των υποψήφιων προς ένταξη στην Ευρωπαϊκή Ένωση χωρών προκειμένου οι δραστηριότητες της ακαδημίας να είναι προσιτές και σε αυτά.

(5) Η Ευρωπαϊκή Ένωση υπήρξε δραστήρια στον τομέα αυτό, ιδίως με την έγκριση και εφαρμογή προγραμμάτων δυνάμει του τίτλου VI της συνθήκης, όπως το Oisin(3) και το Falcone(4).

(6) Η ευρωπαϊκή αστυνομική ακαδημία θα πρέπει να προχωρήσει σταδιακά στη διεκπεραίωση των καθηκόντων της, υπό το πρίσμα των στόχων που καθορίζονται στα ετήσια προγράμματα εργασίας και λαμβάνοντας δεόντως υπόψη τους υπάρχοντες πόρους.

(7) Η παρούσα απόφαση θα πρέπει να αναθεωρηθεί μετά από περίοδο τριών ετών ώστε να αποφασιστούν ενδεχόμενη επέκταση των καθηκόντων της ευρωπαϊκής αστυνομικής ακαδημίας και τυχόν τροποποιήσεις της θεσμικής δομής της,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

ΤΙΤΛΟΣ Ι

ΣΤΟΧΟΙ ΚΑΙ ΚΑΘΗΚΟΝΤΑ

Άρθρο 1

1. Σκοπός της ευρωπαϊκής αστυνομικής ακαδημίας (εφεξής "η ακαδημία") είναι να συμβάλλει στην εκπαίδευση των ανώτερων στελεχών των υπηρεσιών επιβολής του νόμου των κρατών μελών, με τη στήριξη και την ανάπτυξη μιας ευρωπαϊκής προσέγγισης στα κυριότερα προβλήματα που τίθενται στα κράτη μέλη στον τομέα της καταπολέμησης της εγκληματικότητας και της προστασίας της εσωτερικής ασφάλειας, με τους ακόλουθους στόχους:

α) εμβάθυνση της γνώσης των εθνικών αστυνομικών συστημάτων και δομών των άλλων κρατών μελών·

β) ενίσχυση της γνώσης των διεθνών μέσων, ιδίως αυτών που υπάρχουν σε επίπεδο Ευρωπαϊκής Ένωσης, στον τομέα της συνεργασίας για την καταπολέμηση της εγκληματικότητας·

γ) βελτιστοποίηση της συνεργασίας και του συντονισμού μεταξύ της ακαδημίας και των άλλων ιδρυμάτων αστυνομικής εκπαίδευσης πολυεθνικού χαρακτήρα στην Ευρώπη όσον αφορά τη διασυνοριακή συνεργασία μεταξύ των αστυνομικών δυνάμεων στην Ευρώπη.

2. Η ακαδημία θα παρέχει επίσης τις εγκαταστάσεις της στα ανώτερα στελέχη των υπηρεσιών επιβολής του νόμου της Ισλανδίας και της Νορβηγίας, καθώς και των υποψηφίων προς ένταξη στην Ευρωπαϊκή Ένωση χωρών θα είναι επίσης ανοικτή σε ανώτερα στελέχη των ευρωπαϊκών οργάνων και άλλων οργανισμών της Ευρωπαϊκής Ένωσης.

Άρθρο 2

Για την πραγματοποίηση αυτών των στόχων, η ακαδημία θα μπορούσε ιδίως να αναλάβει τις ακόλουθες δράσεις:

α) διοργάνωση ετήσιων σεμιναρίων εκπαίδευσης των ανώτερων στελεχών των εθνικών αστυνομικών υπηρεσιών, ιδίως όσον αφορά την αστυνομική συνεργασία μεταξύ κρατών μελών, βάσει ενός εναρμονισμένου προγράμματος μαθημάτων·

β) κατάρτιση εναρμονισμένων προγραμμάτων για την εκπαίδευση των μεσαίων αστυνομικών στελεχών και των αστυνομικών επιχειρησιακών καθηκόντων όσον αφορά τη διασυνοριακή συνεργασία μεταξύ αστυνομικών δυνάμεων στην Ευρώπη, και συμβολή στην εκπόνηση κατάλληλων προγραμμάτων επιμόρφωσης·

γ) παροχή ειδικής εκπαίδευσης υψηλού επιπέδου στους αστυνομικούς που έχουν καίριο ρόλο στην καταπολέμηση του οργανωμένου εγκλήματος·

δ) εκπόνηση και εξασφάλιση προγραμμάτων κατάρτισης των εκπαιδευτών·

ε) διάδοση των βέλτιστων πρακτικών και των αποτελεσμάτων της έρευνας·

στ) εκπόνηση και εξασφάλιση μιας εκπαίδευσης όσον αφορά τη συλλογική μη στρατιωτική αντίδραση των κρατών μελών σε καταστάσεις κρίσης σε τρίτες χώρες·

ζ) εκπόνηση και εξασφάλιση μιας εκπαίδευσης για τις αστυνομικές αρχές των υποψήφιων προς ένταξη στην Ευρωπαϊκής Ένωσης χωρών, συμπεριλαμβανομένης της εκπαίδευσης και της παροχής συμβουλών σε αστυνομικούς που έχουν καίριο ρόλο·

η) διευκόλυνση των ανταλλαγών και αποσπάσεων προσωπικού στα πλαίσια της εκπαίδευσης·

θ) ανάπτυξη μιας εικονικής "ηλεκτρονικής ευρωπαϊκής αστυνομικής ακαδημίας (eEPC)" που θα χρησιμεύσει για την υποστήριξη της ακαδημίας στην εκπλήρωση των καθηκόντων της·

ι) υποβοήθηση των αστυνομικών των κρατών μελών να αποκτήσουν τις κατάλληλες γλωσσικές γνώσεις.

ΤΙΤΛΟΣ ΙΙ

ΠΡΟΣΩΡΙΝΗ ΟΡΓΑΝΩΣΗ

Άρθρο 3

Με την επιφύλαξη των μελλοντικών εξελίξεων που προβλέπονται στο άρθρο 10, η ακαδημία οργανώνεται υπό μορφή δικτύου, με τη συνένωση των εθνικών μονάδων και αντιπροσώπων των εθνικών ιδρυμάτων εκπαίδευσης των ανώτερων αστυνομικών στελεχών των κρατών μελών που αναφέρονται στο άρθρο 6.

Άρθρο 4

Οι διευθυντές των εθνικών ιδρυμάτων απαρτίζουν το διοικητικό συμβούλιο της ακαδημίας. Στην περίπτωση που πολλοί διευθυντές προέρχονται από το ίδιο κράτος μέλος, συγκροτούν μια αντιπροσωπεία. Στο διοικητικό συμβούλιο κάθε αντιπροσωπεία έχει μία ψήφο. Οι αντιπρόσωποι της Γενικής Γραμματείας του Συμβουλίου της Ευρωπαϊκής Ένωσης παρίστανται στις συνεδριάσεις χωρίς δικαίωμα ψήφου.

Στο διοικητικό συμβούλιο προεδρεύει ο διευθυντής ενός εθνικού ιδρύματος του κράτους μέλους που ασκεί την Προεδρία του Συμβουλίου της Ευρωπαϊκής Ένωσης. Το διοικητικό συμβούλιο συνέρχεται τουλάχιστον δύο φορές κατ' έτος. Καταρτίζει τον εσωτερικό του κανονισμό με κοινή συμφωνία των αντιπροσωπειών. Ο εν λόγω εσωτερικός κανονισμός προβλέπει τη σύσταση ενός γραφείου επιφορτισμένου με την προετοιμασία των συζητήσεων του διοικητικού συμβουλίου καθώς και με την εποπτεία της διαχείρισης της γραμματείας που αναφέρεται στο άρθρο 7.

Άρθρο 5

Ύστερα από πρόταση του γραφείου του, το διοικητικό συμβούλιο εγκρίνει κατ' έτος το ετήσιο πρόγραμμα δράσης στους τομείς που καθορίζονται στον τίτλο Ι. Εγκρίνει επίσης πρόσθετα προγράμματα και πρωτοβουλίες, όπου χρειάζεται.

Το διοικητικό συμβούλιο εγκρίνει επίσης κατ' έτος μια έκθεση πεπραγμένων της ακαδημίας κατά το παρελθόν έτος, η οποία διαβιβάζεται, προς ενημέρωση, στο Ευρωπαϊκό Κοινοβούλιο, στο Συμβούλιο και στην Επιτροπή.

Οι αναφερόμενες στο παρόν άρθρο αποφάσεις του διοικητικού συμβουλίου λαμβάνονται με απλή πλειοψηφία των αντιπροσωπειών.

Άρθρο 6

Κάθε κράτος μέλος καθορίζει ειδικές μονάδες στα πλαίσια των αστυνομικών σχολών του, οι οποίες συνιστούν την "ευρωπαϊκή αστυνομική ακαδημία - τμήμα ... (κράτος μέλος)", ή ορίζει τους εθνικούς αντιπροσώπους του στην ακαδημία. Οι εν λόγω εθνικές μονάδες και εθνικοί εκπρόσωποι συγκροτούν από κοινού την ακαδημία. Καθήκον τους είναι να θέτουν σε εφαρμογή τα προγράμματα και τις πρωτοβουλίες που αποφασίζονται από το διοικητικό συμβούλιο. Για το σκοπό αυτό συνεργάζονται στενά.

Άρθρο 7

Το διοικητικό συμβούλιο δημιουργεί μια μόνιμη γραμματεία, η οποία επικουρεί την ακαδημία στα αναγκαία για τη λειτουργία της διοικητικά καθήκοντα και στην εφαρμογή των ετήσιων προγραμμάτων. Η γραμματεία αυτή θα δημιουργηθεί σε κάποια από τις εθνικές αστυνομικές ακαδημίες με απόφαση του διοικητικού συμβουλίου που θα ληφθεί με κοινή συμφωνία των αντιπροσωπειών.

Όλες οι άλλες αποφάσεις του διοικητικού συμβουλίου που αφορούν τη γραμματεία λαμβάνονται με απλή πλειοψηφία των αντιπροσωπειών.

Η γραμματεία διευθύνεται από έναν γραμματέα ο οποίος διορίζεται από το διοικητικό συμβούλιο για χρονικό διάστημα τριών ετών.

Άρθρο 8

1. Το κόστος εφαρμογής των δράσεων που εγγράφονται στο ετήσιο πρόγραμμα που εγκρίνεται από το διοικητικό συμβούλιο δυνάμει του άρθρου 5, καθώς και οι διοικητικές δαπάνες της ακαδημίας, καλύπτονται από κοινού από τα κράτη μέλη. Για τον σκοπό αυτό, η ετήσια συνεισφορά κάθε κράτους μέλους καθορίζεται με βάση το ακαθάριστο εθνικό προϊόν (ΑΕΠ), σύμφωνα με την κλείδα κατανομής που χρησιμοποιείται για τον καθορισμό του στοιχείου ΑΕΠ των ιδίων πόρων που προορίζονται για τη χρηματοδότηση του γενικού προϋπολογισμού της Ευρωπαϊκής Ένωσης. Κάθε έτος, το ΑΕΠ του προηγούμενου έτους αποτελεί τη βάση αναφοράς που χρησιμοποιείται για κάθε κράτος μέλος.

2. Τον προϋπολογισμό της ακαδημίας τον διαχειρίζεται η γραμματεία, βάσει ενός δημοσιονομικού κανονισμού που εγκρίνεται από το διοικητικό συμβούλιο με κοινή συμφωνία των αντιπροσωπειών.

Οι δαπάνες που αφορούν:

- την προπαρασκευή των μαθημάτων,

- την αμοιβή των εξωτερικών εκπαιδευτών,

- τα έξοδα ταξιδιού των μελών των αντιπροσωπειών που συναπαρτίζουν το διοικητικό συμβούλιο, καθώς και των μελών του γραφείου του,

- τα έξοδα ταξιδιού των συμμετεχόντων στα μαθήματα που προέρχονται από άλλα κράτη εκτός από το κράτος μέλος στο έδαφος του οποίου δίνονται τα μαθήματα,

- τη γενική λειτουργία της γραμματείας, εξαιρουμένων των αμοιβών των μελών της,

- την ανάπτυξη μιας ηλεκτρονικής ευρωπαϊκής αστυνομικής ακαδημίας,

- δαπάνες για τυχόν άλλες πρωτοβουλίες που εγκρίνονται από το διοικητικό συμβούλιο,

- κ.λπ.,

επιβαρύνουν τον προϋπολογισμό της ακαδημίας.

ΤΙΤΛΟΣ ΙΙΙ

ΑΛΛΕΣ ΔΙΑΤΑΞΕΙΣ

Άρθρο 9

Η ακαδημία είναι ανοικτή στη συνεργασία με τα εθνικά ιδρύματα αστυνομικής εκπαίδευσης κρατών μη μελών της Ευρωπαϊκής Ένωσης. Θα δημιουργήσει ιδίως σχέσεις με τα εθνικά ιδρύματα της Ισλανδίας και της Νορβηγίας, καθώς και με εκείνα των υποψήφιων προς ένταξη στην Ευρωπαϊκή Ένωση κρατών.

Η ακαδημία θα συνεργάζεται επίσης με τους σχετικούς εκπαιδευτικούς οργανισμούς στην Ευρώπη, όπως είναι η αστυνομική ακαδημία της Βαλτικής και η σχολή αστυνομίας της Κεντρικής Ευρώπης (ΜΕΡΑ).

Άρθρο 10

Το αργότερο κατά το τρίτο έτος από την έναρξη ισχύος της παρούσας απόφασης, το διοικητικό συμβούλιο θα υποβάλει στο Συμβούλιο έκθεση που θα περιλαμβάνει συστάσεις για την επιθυμητή εξέλιξη της ακαδημίας, ιδίως σε θεσμικό επίπεδο.

Άρθρο 11

Η παρούσα απόφαση αρχίζει να ισχύει στις ...

...

Για το Συμβούλιο

Ο Πρόεδρος

...

(1) EE C 206 της 19.7.2000, σ. 3.

(2) EE C ... .

(3) ΕΕ L 7 της 10.1.1997, σ. 5.

(4) ΕΕ L 99 της 31.3.1998, σ. 8.